Moordenaar-pa spoedig gevonnisArgieffoto Die 33-jarige pa van Ladysmith wat sy twee kinders in hul beddens met ŉ mes doodgesteek het, is 12 dae ná hul moord tot tronkstraf gevonnis. Lt.kol. Shooz Magudulela, woordvoerder van die KwaZulu-Natalse polisie, het gesê die pa, Mkhonzeni Bernard Mdladla, is Vrydag in die Madadeni-hooggeregshof gevonnis nadat hy Donderdag skuld beken het op twee aanklagte van moord. “Hy is tot 30 jaar tronkstraf gevonnis vir die moord op sy seun en ook 30 jaar tronkstraf vir die moord op sy dogter. Die vonnisse word gelyklopend uitgedien,” het Magudulela gesê. Maroela Media het vroeër berig Mdladla het op 30 Mei omstreeks 20:00 na sy voormalige vriendin se huis in die Gudlintaba-gebied in St. Chads gegaan, waar die kinders, wat vier en ses jaar oud is, in hul beddens lê en slaap het. ŉ Onderonsie het ontstaan en die kinders se ma en ouma wat by die huis was, het uit vrees vir hom weggekruip. Mdladla is na die kinders se kamer, waar hy hulle met ŉ mes in die nek en maag gesteek het voordat hy gevlug het. Bongukwenza Mlungiseni Mdladla (4) en Thandiwe Lusanda Madladla (6) is op die toneel dood. Mdladla is ŉ dag ná die moorde in die Ladysmith-sakesentrum in hegtenis geneem.